ทองอินทร์ ภูริพัฒน์ - วิกิพีเดีย

# ทองอินทร์ ภูริพัฒน์

### จากวิกิพีเดีย สารานุกรมเสรี

รองอำมาตย์ตรี ทองอินทร์ ภูริพัฒน์

ทองอินทร์ ภูริพัฒน์ เป็นนักการเมืองชาวภาคอีสาน จังหวัดอุบลราชธานี ผู้เป็นที่รู้จักกันดีในช่วงระหว่างสงครามโลกครั้งที่ 2 ในกรณี "พระราชบัญญัติปักป้ายข้าวเหนียว" และเป็น 1 ใน 4 อดีตรัฐมนตรีที่ถูกสังหารโหด ณ ทุ่งบางเขน ใน พ.ศ. 2492 ด้วยเหตุผลทางการเมือง ท่านได้รับการยกย่องว่าเป็นนักการเมืองผู้ต่อสู้เพื่อชาวอิสานอย่างแท้จริงคนหนึ่ง

## [แก้] ชีวประวัติ

นายทองอินทร์ ภูริพัฒน์เกิดเมื่อวันที่ 9 พฤษภาคม พ.ศ. 2449 ที่บ้านหนองยาง ตำบลหัวเรือ อำเภอเมือง จังหวัดอุบลราชธานี มีคู่สมรส 1 คน คือเจ้าศิริบังอร ณ จำปาศักดิ์ นายทองอินทร์ ภูริพัฒน์จึงมีความเกี่ยวดองเป็นเขยของตระกูลเจ้าผู้ครองนครจำปาศักดิ์ในประเทศลาวด้วย

## [แก้] ประวัติการศึกษา

- ประกาศนียบัตรชุดครูมัธยม
- เนติบัณฑิตไทย

## [แก้] ประวัติการรับราชการ

- พ.ศ. 2467 เป็นครูน้อยโรงเรียนเบ็ญจะมะมหาราช ต่อมาได้เลื่อนเป็นครูใหญ่โรงเรียนเบ็ญจะมะมหาราช (ดำรงตำแหน่งตั้งแต่ พ.ศ. 2468 - 2477 ในระยะนี้ได้รับพระราชทานยศทางพลเรือนเป็นรองอำมาตย์ตรี(เทียบเท่านายร้อยตรีทหารบก)ด้วย)
- พ.ศ. 2483 โอนไปรับราชการที่กระทรวงมหาดไทยในตำแหน่งเลขานุการมณฑลนครราชสีมา ดำรงตำแหน่งครั้งสุดท้ายเป็นนายอำเภอท่าอุเทน จังหวัดนครพนม หลังจากนั้นจึงลาออกจากราชการมาสมัครเป็นผู้แทนราษฎรของจังหวัดอุบลราชธานี

## [แก้] ผลงาน

- ระหว่างสงครามโลกครั้งที่ 2 ทำหน้าที่หัวหน้าขบวนการเสรีไทยเขตอุบลราชธานี
- เป็นผู้แทนราษฎรจังหวัดอุบลราชธานี โดยได้รับคัดเลือกทุกสมัยที่ลงสมัคร สามารถปฏิบัติหน้าที่อย่างกล้าหาญเป็นที่ยอมรับโดยทั่วไป โดยเฉพาะอย่างยิ่งแนวคิดเกี่ยวกับการพัฒนาแม่น้ำโขง แม่น้ำชี และแม่น้ำมูล
- เป็นรัฐมนตรี 6 สมัย
- ตั้งโรงเรียนศรีทองวิทยาและวิไลวัฒนาซึ่งเป็นโรงเรียนระดับมัธยมศึกษาของเอกชนที่สำคัญของจังหวัดอุบลราชธานีในอดีต
- ผลงานเด่นคือ การพยายามเสนอร่างพระราชบัญญัติคุ้มครองค่าใช้จ่ายประชาชนในภาวะคับขัน เพื่อคุ้มครองป้องกันไม่ให้พ่อค้าเอารัดเอาเปรียบผู้บริโภค ในยามสงครามและช่วงหลังสงครามโลกครั้งที่ 2 แม้ฝ่ายรัฐบาลของนายควง อภัยวงศ์ในเวลานั้นจะไม่เห็นด้วยกับหลักการในร่าง พ.ร.บ. ดังกล่าว เพราะเห็นว่าไม่มีมาตรการที่จะควบคุมราคา ซึ่งเรียกกันในเวลานั้นว่า "พระราชบัญญัติปักป้ายข้าวเหนียว"

## [แก้] การถึงแก่กรรมของนายทองอินทร์ ภูริพัฒน์

ในช่วงหลังสงครามโลกครั้งที่ 2 นายทองอินทร์ ภูริพัตน์ได้สมัครเข้าเป็นสมาชิกพรรคสหชีพ ซึ่งเป็นกลุ่มการเมืองของฝ่ายนายปรีดี พนมยงค์ ภายหลังการรัฐประหารใน พ.ศ.2490 และเหตุการณ์กบฏวังหลวง นักการเมืองฝ่ายนายปรีดีที่อยู่ในประเทศก็ถูกฝ่ายรัฐบาลดำเนินการกวาดล้างอย่างหนัก ซึ่งรวมถึงนายทองอินทร์ด้วย

นายทองอินทร์ ภูริพัฒน์ถูกจับกุมพร้อมกับอดีตรัฐมนตรีอิสานอีก 3 คน คือ นายถวิล อุดล นายจำลอง ดาวเรือง นายทองเปลว ชลภูมิ และถูกนำตัวไปสังหารที่บริเวณทุ่งบางเขน ถนนพหลโยธินกิโลเมตรที่ 11 ในวันที่ 4 มีนาคม พ.ศ. 2492 กรมตำรวจในเวลานั้นอ้างเหตุว่ามีโจรคอมมิวนิสต์มลายูมาชิงตัว 4 อดีตรัฐมนตรีและเกิดการต่อสู้ขึ้นจนทำให้ทั้ง 4 คนถูกลูกหลงจากการต่อสู้จนเสียชีวิต แต่ไม่ใคร่จะมีในเชื่อข้ออ้างดังกล่าวนัก

ในเวลาที่นายทองอินทร์จบชีวิตนั้น สิริรวมอายุได้ 43 ปี

## [แก้] ดูเพิ่มเติม

- จำลอง ดาวเรือง
- ถวิล อุดล
- ทองเปลว ชลภูมิ

## [แก้] ลิงก์ภายนอก

- ฐานข้อมูลภาพเก่าเล่าเรื่องเมืองอุบล โดย มหาวิทยาลัยอุบลราชธานี มีภาพและประวัติโดยสังเขปของนายทองอินทร์ ภูริพัฒน์อยู่ในฐานข้อมูลนี้
- บทความเรื่อง รากเหง้าประวัติศาสตร์"ประชาธิปัตย์"หมดทางโตในอีสาน โดย เซี่ยงเส้าหลง เล่าถึงเหตุการณ์ "พระราชบัญญัติปักป้ายข้าวเหนียว" ใน พ.ศ. 2489

| ทองอินทร์ ภูริพัฒน์ เป็นบทความเกี่ยวกับ ชีวประวัติ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ ทองอินทร์ ภูริพัฒน์ ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%97/%E0%B8%AD/%E0%B8%87/%E0%B8%97%E0%B8%AD%E0%B8%87%E0%B8%AD%E0%B8%B4%E0%B8%99%E0%B8%97%E0%B8%A3%E0%B9%8C_%E0%B8%A0%E0%B8%B9%E0%B8%A3%E0%B8%B4%E0%B8%9E%E0%B8%B1%E0%B8%92%E0%B8%99%E0%B9%8C.html".

หมวดหมู่: บทความเกี่ยวกับ ชีวประวัติ ที่ยังไม่สมบูรณ์ | นักการเมืองไทย

##### Views

- บทความ
- อภิปราย
- รุ่นปัจจุบัน

##### ค้นหา